บัวหลวงมั่นใจทองยังทะยานต่อ
ค่ายบัวหลวง มั่นใจหลายปัจจัยหนุนทองปีนี้วิ่งระหว่าง 1,600-2,000 เหรียญสหรัฐ/ออนซ์ ชี้ไตรมาส2ราคาลงเป็นโอกาสซื้อ
30 ม.ค. 2555

ค่ายบัวหลวง มั่นใจหลายปัจจัยหนุนทองปีนี้วิ่งระหว่าง 1,600-2,000 เหรียญสหรัฐ/ออนซ์ ชี้ไตรมาส2ราคาลงเป็นโอกาสซื้อ 
นายพีระพงศ์ จิระเสวีจินดา รองกรรมการผู้จัดการ กลุ่มจัดการกองทุน บริษัทหลักทรัพย์จัดการกองทุนรวม (บลจ.) บัวหลวง กล่าวในงานสัมมนาเรื่อง “ทองคำ...พื้นฐาน หรือ ฟองสบู่” ว่า ในปัจจุบันทองคำยังไม่มีแนวโน้มที่จะเข้าสู่ภาวะฟองสบู่ เนื่องจากมีปัจจัยบวกที่สนับสนุนให้ราคาทองคำปรับตัวเพิ่มขึ้นได้ต่อเนื่อง




"มี‘5 In’ ปัจจัยที่เป็นตัวขับเคลื่อนราคาทองคำ ได้แก่ 1. อัตราเงินเฟ้อ (Inflation) 2. อัตราดอกเบี้ยนโยบาย (Interest rate policy) 3. ความต้องการลงทุน (Investment demand) ซึ่งรวมถึงความต้องการจากธนาคารกลางประเทศต่างๆ 4. ความต้องการจากภาคอุตสาหกรรม (Industry demand) และ 5. ความต้องการจากคนอินเดีย (India demand) โดยเฉพาะหลังจากธนาคารกลางสหรัฐฯ ออกมายืนยันว่า จะคงอัตราดอกเบี้ยนโยบายไว้ที่ 0-0.25% ไปจนถึงปี 2557 และพร้อมที่จะออกมาตรการเพื่ออัดฉีดสภาพคล่องเข้าสู่ระบบ (QE3) ยิ่งเป็นปัจจัยสนับสนุน"นายพีระพงศ์ กล่าว
นายคมสันต์ ปรมาภูติ รองผู้อำนวยการ ฝ่ายกลยุทธ์การลงทุน บริษัทหลักทรัพย์ (บล.) บัวหลวง กล่าวว่า ปีนี้ราคาทองคำจะมีความผันผวนสูงเช่นเดียวกับปีก่อน โดยคาดว่า แนวรับอยู่ที่ 1,600 เหรียญสหรัฐ ต่อ ออนซ์ และมีโอกาสที่จะขึ้นไปได้ถึง 2,000 เหรียญสหรัฐ 
“หลังจากธนาคารกลางสหรัฐออกมาให้ความหวังเรื่องการอัดฉีดเม็ดเงิน ทำให้นักลงทุนเริ่มลงทุนในสินทรัพย์เสี่ยงมากขึ้น แต่คาดว่า ไตรมาส 2 ราคาจะปรับลดลงอีกครั้ง ซึ่งเป็นจังหวะที่นักลงทุนจะเข้าลงทุนได้ และในกลางไตรมาส 3 ราคาจะปรับเพิ่มขึ้น ประกอบกับในไตรมาส 4 ปีนี้ จะมีการเลือกตั้งประธานาธิบดีสหรัฐอเมริกา ซึ่งคาดว่า รัฐบาลจะอัดฉีดเงิน หรือ ออก QE3 มาในช่วงไตรมาส 3 จึงเป็นโอกาสที่ราคาทองจะปรับเพิ่มขึ้นแรง” นายคมสันต์ กล่าว
อย่างไรก็ตาม นายคมสันต์ กล่าวว่า นักลงทุนต้องจับตาสถานการณ์ในช่วงเดือน ก.พ.-มี.ค. เนื่องจากหลายประเทศในสหภาพยุโรปมีหนี้ที่ครบกำหนดจำนวนมาก
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บลจ.บัวหลวง กล่าวว่า นักลงทุนควรลงทุนทองคำประมาณ 5% ของพอร์ต โดยแบ่งเงินลงทุน 3 ส่วน ส่วนแรกลงทุนระยะยาว ส่วนที่สองเก็งกำไรระยะสั้น และส่วนที่สามทยอยซื้อสะสม